Kančendžangos nacionalinis parkas

Kančendžangos nacionalinis parkas () – saugoma gamtos sritis šiaurės rytų Indijoje, Sikimo valstijos šiaurės vakaruose, Himalajų kalnuose ir priekalnėse, aplink Kančendžangos kalną. Parkas įsteigtas 1977 m., vakaruose ribojasi su Nepalu ir patenka daugiausia į Šiaurės Sikimo rajoną. Plotas – 1784 km².

Parke saugoma rytų Himalajų aukštikalnių ir priekalnių gamta – kalnų uolynų ir tundrų gamta, pašlaičių miškai. Sutinkamos kabargos, snieginiai leopardai, himalajiniai tarai, raudonieji vilkai, ilgalūpiai lokiai, civetos, himalajiniai lokiai, mažosios pandos, kiangai, melsvieji avinai, himalajiniai goralai, takinai, Raselo angys ir kt. Leidžiasi didžiausias rytų Himalajuose Zemu ledynas, prasideda Tystos aukštupys. Parko teritorijoje yra keletas lepčų kaimų, įvairios šventos olos, šaltiniai, kalnai.

2016 m. Kančendžangos nacionalinis parkas įtrauktas į UNESCO pasaulio paveldo sąrašą.

Kategorija:Indijos nacionaliniai parkai
Kategorija:Sikimas